เซ็นทรัล เซ็นทรัล

เซ็นทรัล เซ็นทรัล (อังกฤษ: Central Central, เขียนในรูปแบบ: CenTRal cENtrAL) เป็นโครงการพัฒนาพื้นที่เชิงพาณิชยกรรมแบบผสมใจกลางกรุงเทพมหานคร บนที่ดินจำนวน 7 ไร่ 31 ตารางวา ในหมุดเอ (Block A) บริเวณด้านตะวันตกเฉียงเหนือของสยามสแควร์ ของสำนักงานจัดการทรัพย์สิน จุฬาลงกรณ์มหาวิทยาลัย ฝั่งตะวันตกของย่านสยาม และหัวมุมด้านตะวันออกเฉียงใต้ของแยกปทุมวัน จุดตัดระหว่างถนนพญาไทและถนนพระรามที่ 1 ในพื้นที่แขวงปทุมวัน เขตปทุมวัน พัฒนาโดย บริษัท เซ็นทรัลพัฒนา จำกัด (มหาชน) ภายใต้สัญญาเช่าพื้นที่ระยะเวลา 30 ปี และบริหารโดย บริษัท เซ็นทรัล เซ็นทรัล จำกัด กิจการร่วมทุนระหว่างเซ็นทรัลพัฒนา และ บริษัท เอสเอฟ2059 จำกัด ในเครือมิตซูบิชิ เอสเตท เอเชีย โครงการประกอบด้วย ศูนย์การค้า โรงแรม และอาคารสำนักงาน บนอาคารประสมอาคารเดียว ความสูง 42 ชั้น เป็นโครงการลำดับสุดท้ายของกลุ่มเซ็นทรัลในย่านธุรกิจกลางของกรุงเทพมหานคร เชื่อมโยงไปสู่ศูนย์การค้าอื่น ๆ ในกลุ่มที่ตั้งอยู่บนย่านใกล้เคียง เช่น เซ็นทรัลเวิลด์ เซ็นทรัล ชิดลม และเซ็นทรัล เอ็มบาสซี โดยเซ็นทรัล เซ็นทรัล จะทยอยเปิดให้บริการทีละส่วน คาดว่าจะเริ่มจากศูนย์การค้าเป็นส่วนแรกในเดือนมีนาคม พ.ศ. 2570 ตามด้วยอาคารสำนักงานในปลายปีเดียวกัน และโรงแรมเป็นลำดับสุดท้ายในปี พ.ศ. 2572 ประวัติ ที่ดินที่ตั้งของโครงการเซ็นทรัล เซ็นทรัล นี้ คือหมุดเอ หรือหมอนเอ (Block A) เขตพาณิชย์สยามสแควร์ ในอดีตเคยเป็นที่ตั้งของโรงภาพยนตร์สกาลา โรงภาพยนตร์เครือเอเพ็กซ์แห่งสุดท้ายที่เปิดดำเนินการ โดยปิดกิจการเมื่อวันที่ 5 กรกฎาคม พ.ศ. 2563 จากผลกระทบเนื่องด้วยการระบาดทั่วของโควิด-19 ในประเทศไทย ต่อมาเมื่อวันที่ 9 พฤศจิกายน ปีเดียวกัน สำนักงานจัดการทรัพย์สิน จุฬาลงกรณ์มหาวิทยาลัย ได้ประกาศเชิญชวนผู้สนใจให้เข้ามายื่นข้อเสนอพัฒนาโครงการบนพื้นที่ดังกล่าว จนกระทั่งวันที่ 9 กรกฎาคม พ.ศ. 2564 สำนักงานฯ ได้ประกาศให้บริษัท เซ็นทรัลพัฒนา จำกัด (มหาชน) เป็นผู้ได้รับสิทธิ์เช่าพื้นที่พัฒนาโครงการ โดยจำกัดระยะเวลาเช่าไว้ที่ 30 ปี เดิมนั้น เซ็นทรัลพัฒนาวางแผนจะปรับปรุงอาคารโรงภาพยนตร์สกาลาให้เป็นศูนย์การค้าขนาดเล็กคล้ายกับศูนย์การค้าชุมชน เพื่อรักษาโครงสร้างเดิมของโรงภาพยนตร์สกาลาไว้ให้มากที่สุด แต่หลังจากที่สำนักงานฯ ส่งมอบพื้นที่ให้แล้ว เซ็นทรัลพัฒนาได้ออกแบบแผนแม่บทใหม่เป็นโครงการพัฒนาพื้นที่เชิงพาณิชยกรรมแบบผสมบนอาคารประสมอาคารเดียว และพบว่ามีข้อจำกัดในการพัฒนาอาคารสูงหากยังมีอาคารโรงภาพยนตร์สกาลาเดิมตั้งอยู่ จึงเข้ารื้อถอนโรงภาพยนตร์สกาลาและสิ่งปลูกสร้างบนพื้นที่หมุดเอออกทั้งหมดตั้งแต่เดือนพฤศจิกายน พ.ศ. 2564 หลังจากนั้นในปี พ.ศ. 2565 เซ็นทรัลพัฒนาได้เปิดแผนแม่บทของโครงการพัฒนาพื้นที่หมุดเอในเขตพาณิชย์สยามสแควร์ จากนั้นได้ยื่นรายงานเพื่อรับการประเมินผลกระทบสิ่งแวดล้อม (EIA) และผ่านการประเมินเมื่อปี พ.ศ. 2567 จึงเริ่มก่อสร้างตั้งแต่เดือนกรกฎาคมปีเดียวกัน จากนั้นเมื่อเดือนกุมภาพันธ์ พ.ศ. 2569 ได้เปิดเผยชื่อของโครงการอย่างเป็นทางการว่า เซ็นทรัล เซ็นทรัล (CenTRal cENtrAL) ก่อนเปิดตัวอย่างเป็นทางการเมื่อวันที่ 6 กรกฎาคม พ.ศ. 2569 พร้อมประกาศความร่วมมือกับ มิตซูบิชิ เอสเตท เอเชีย ในการเป็นผู้ร่วมลงทุนในโครงการถัดจาก เซ็นทรัล วิลเลจ ก่อนหน้านี้ โดยถือเป็นศูนย์การค้าระดับเรือธงแห่งที่ 5 ของกลุ่มเซ็นทรัลถัดจาก เดอะ เซ็นทรัล และศูนย์การค้ารูปแบบประสมขนาดใหญ่แห่งที่ 5 ในเขตกรุงเทพมหานครและปริมณฑลของเซ็นทรัลพัฒนาถัดจาก เมกาซิตี้ บางนา การออกแบบและจัดสรรพื้นที่ เซ็นทรัล เซ็นทรัล ออกแบบให้แตกต่างจากทั้งศูนย์การค้าในเขตกรุงเทพมหานครชั้นใน และโครงการประสมอื่น ๆ ของเซ็นทรัลพัฒนา กล่าวคือจะเน้นกลุ่มลูกค้ารุ่นใหม่ กลุ่มวัยรุ่น และกลุ่มนักเรียน/นักศึกษาโดยรอบ ที่ต้องการความแตกต่างจากศูนย์การค้าโดยรอบในย่านสยามสแควร์ตลอดจนย่านปทุมวันและสามย่าน โครงการเน้นพื้นที่เปิดสำหรับแสดงทักษะและเน้นการแสดงออกของกลุ่มวัยรุ่นเป็นหลัก ขณะที่ร้านค้าจะเน้นกลุ่มคนรุ่นใหม่โดยเฉพาะ นอกจากนี้จะจัดสรรพื้นที่บางส่วนให้มีความยืดหยุ่น รองรับการหมุนเวียนและปรับเปลี่ยนร้านค้าตามกระแสสังคม โครงการเซ็นทรัล เซ็นทรัล พัฒนาเป็นรูปแบบโครงการพัฒนาพื้นที่เชิงพาณิชยกรรมผสม มีองค์ประกอบหลายส่วนภายใต้ฐานอาคารฐานเดียว ความสูง 42 ชั้น ชั้นลอย 2 ชั้น และชั้นใต้ดิน 5 ชั้น พื้นที่ใช้สอยรวม 134,200 ตารางเมตร ประกอบด้วย ศูนย์การค้า เซ็นทรัล เซ็นทรัล ตั้งอยู่บนชั้น 1–7 มีพื้นที่หลักเป็น ซูเปอร์มาร์เก็ต ท็อปส์ ฟู้ด ฮอลล์ ร้านค้าแฟชั่น ร้านอาหาร สถานออกกำลังกายมาตรฐานไฮรอกซ์เทรนนิงเซ็นเตอร์ โถงกิจกรรมสันทนาการ และพื้นที่ทำงานร่วมกัน (Co-working Space) สำนักงาน เซ็นทรัล เซ็นทรัล ออฟฟิเศส ตั้งอยู่บนชั้น 10–20 พื้นที่รวม 36,000 ตารางเมตร โรงแรมทเวนตีไฟว์ อาวส์ แบงค็อก ในเครือเอนนิสมอร์ ตั้งอยู่บนชั้น 21–41 จำนวน 369 ห้อง ที่จอดรถ อยู่ในชั้นใต้ดิน 5 ชั้น รองรับรถยนต์จำนวน 875 คัน โดยสถาปัตยกรรมบางส่วนของอาคารมีลักษณะเป็นโครงสร้างทรงโค้ง เพื่อระลึกถึงโรงภาพยนตร์สกาลา ทั้งนี้ โครงการได้จัดสรรพื้นที่บางส่วนเป็นสวนละแวกบ้านลอยฟ้าในชื่อ "สกายไลน์ เธียเตอร์" รวมถึงเชื่อมต่อกับสถานีสนามกีฬาแห่งชาติ ของรถไฟฟ้าบีทีเอส สายสีลม ผ่านทางเชื่อมวันสยามบนแยกปทุมวัน อ้างอิง แหล่งข้อมูลอื่น แผนที่และภาพถ่ายทางอากาศของ เซ็นทรัล เซ็นทรัล ภาพถ่ายดาวเทียมจากวิกิแมเปีย หรือกูเกิลแมปส์ แผนที่จากลองดูแมป หรือเฮียวีโก ภาพถ่ายทางอากาศจากเทอร์ราเซิร์ฟเวอร์